**ചുട്ട് തിന്നവർ**

ചുട്ടുതിന്നോരു

പ്രണയത്തിന്റെ ചൂര് മാറാൻ

കരളുകറുത്തവനെ

കനിവിരക്കവേണം കാലനോട്

ഭ്രാന്തമാമൊരുചിന്തയിൽ

ഉടലാകെയുരുക്കിനീയുന്മാദം

പൂണ്ടനേരം, ഉയിരിന്നുകേണത്

നിന്റെ പ്രണയമോ പ്രാണനോ

കഴുകന്റെ കണ്ണുമായ് കാത്തുനിന്ന്

കരിച്ചുണക്കി നീ

കനവിന്റെ മലർവാടിയൊന്ന്

നേടിയതെന്തു നീ പടുജന്മമേ

നിന്റെ നെറികേട്ടൊരുണർവ്വിന്റെ

നാമമോപ്രണയം

പകമുറ്റി വെറിപൂണ്ട്

പകലിന്റെ മാറിൽ

പെണ്ണിനെ പന്തം കൊളുത്തി

പ്രണയമെന്നുറക്കെ

പുലമ്പുന്നു ഭ്രാന്തൻ

പൊള്ളിയടർന്നോരു പെണ്ണിന്റെ

നൊമ്പരം അഗ്നിശരങ്ങളായെന്റെ

പ്രജ്ഞതുളച്ച് അനന്തതയിലാത്മാവ് തേടുന്നു, എന്നിലും നിന്നിലും  ഉത്തരം തിരയുന്നു

കണ്ണില്ല കാതില്ല കൈകളില്ല

അവൾക്കൊപ്പമെന്നുറക്കെപ്പാടാൻ

ആരാധ്യവനിതാരത്നങ്ങളില്ല

മൗനം വിഴുങ്ങി

മതിലുകൾ പണിത്

മാധ്യമ ചുവരുകളെഴുതി

നിറയ്ക്കുന്നു നവോഥാനം

അലറുന്ന തിരകളെ

ആത്മാവിലടക്കിയ

ആഴിയാണിന്നൊരാച്ഛൻ

അടങ്ങാത്ത നോവിന്റെ തിരകൾ

മുറിച്ചൊരനന്തമാം

ദുഃഖസാഗരസീമ തിരയുന്ന ഭ്രാന്തിയിന്നമ്മ

ചുടലമുത്തി ചുവപ്പിക്ക നിന്നധരങ്ങൾ

കനലുകോരിക്കറുപ്പിക്ക കൈകൾ

പ്രണയമല്ലെന്നുറക്കെ കേഴുക മറുജന്മമെങ്കിലും

മനുഷ്യനായ് പിറക്ക നീ.

**സനു മാവടി.**